Nogironligi bo‘lgan shaxslarning mehnatidan foydalanuvchi korxonalar, muassasalar va tashkilotlarda nogironligi bo‘lgan shaxslar band bo‘lgan ish o‘rinlarini mehnat sharoitlari va asbob-uskunalarning jarohatlash xavfliligi yuzasidan attestatsiyadan o

O‘zbekiston Respublikasi Prezidentining 2017-yil 1-dekabrdagi PF-5270-son “Nogironligi bo‘lgan shaxslarni davlat tomonidan qo‘llab-quvvatlash tizimini tubdan takomillashtirish chora-tadbirlari to‘g‘risida”gi Farmoni hamda O‘zbekiston Respublikasi Vazirlar Mahkamasining 2014-yil 15-sentabrdagi 263-son “Xodimlar mehnatini muhofaza qilish chora-tadbirlarini yanada takomillashtirish to‘g‘risida”gi qaroriga muvofiq buyuraman:
 1. Nogironligi bo‘lgan shaxslarning mehnatidan foydalanuvchi korxonalar, muassasalar va tashkilotlarda nogironligi bo‘lgan shaxslar band bo‘lgan ish o‘rinlarini mehnat sharoitlari va asbob-uskunalarning jarohatlash xavfliligi yuzasidan attestatsiyadan o‘tkazish natijalari bo‘yicha sanitariya-texnik holatni pasportlashtirish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Prezidentining 2017-yil 1-dekabrdagi PF-5270-son “Nogironligi bo‘lgan shaxslarni davlat tomonidan qo‘llab-quvvatlash tizimini tubdan takomillashtirish chora-tadbirlari to‘g‘risida”gi Farmoni hamda O‘zbekiston Respublikasi Vazirlar Mahkamasining 2014-yil 15-sentabrdagi 263-son “Xodimlar mehnatini muhofaza qilish chora-tadbirlarini yanada takomillashtirish to‘g‘risida”gi qaroriga muvofiq nogironligi bo‘lgan shaxslarning mehnatidan foydalanuvchi korxonalar, muassasalar va tashkilotlarda (bundan buyon matnda tashkilotlar deb yuritiladi) nogironligi bo‘lgan shaxslar band bo‘lgan ish o‘rinlarini mehnat sharoitlari bo‘yicha attestatsiyadan (bundan buyon matnda attestatsiya deb yuritiladi) o‘tkazish natijalari yuzasidan sanitariya-texnik holatni pasportlashtirish tartibini belgilaydi.
 1. Tashkilotlarda nogironligi bo‘lgan shaxslar band bo‘lgan ish o‘rinlarini attestatsiyadan o‘tkazish Vazirlar Mahkamasining 2014-yil 15-sentabrdagi 263-son qarori bilan tasdiqlangan Ish o‘rinlarini mehnat sharoitlari va asbob-uskunalarning jarohatlash xavfliligi yuzasidan attestatsiyadan o‘tkazish tartibi to‘g‘risidagi nizomda belgilangan tartibda amalga oshiriladi.
 2. Nogironligi bo‘lgan shaxslar band bo‘lgan ish o‘rinlarini attestatsiyadan o‘tkazish natijasida tashkilotning attestatsiya komissiyasi tomonidan tashkilotdagi sanitariya-texnik holatning pasporti (bundan buyon matnda pasport deb yuritiladi) tuziladi.
 3. Pasport tashkilot rahbari tomonidan tasdiqlanadi va tashkilotda saqlanadi.
 4. Pasport mazkur Nizomning 1-ilovasiga muvofiq shaklda rasmiylashtiriladi.
 5. Pasport quyidagi ma’lumotlardan iborat bo‘ladi:
 tashkilotning nomi, idoraviy mansubligi (agar idoraviy mansub bo‘lsa) hamda manzili ko‘rsatilgan titul varaq;
 tashkilot xodimlari to‘g‘risida umumiy ma’lumotlar (1-jadval);
 nogironligi bo‘lgan shaxslarning ehtiyojlari uchun moslashtirilgan sanitariya-maishiy va yordamchi xonalar va jihozlar hamda yaratilgan qulayliklar to‘g‘risida ma’lumotlar (2-jadval);
 nogironligi bo‘lgan shaxslarning mehnatidan foydalaniladigan bo‘linma (sex) to‘g‘risida ma’lumotlar (3-jadval);
 nogironligi bo‘lgan shaxslarning mehnatidan foydalaniladigan bo‘linmadagi (sexdagi) xodimlar hamda nogironligi bo‘lgan shaxslar uchun ixtisoslashtirilgan joylar soni to‘g‘risida ma’lumotlar (4-jadval);
 nogironligi bo‘lgan shaxslarning mehnatidan foydalaniladigan bo‘linmadagi (sexdagi) ish joylarining mehnat sharoitlari holati to‘g‘risida ma’lumotlar.
 Pasportga Vazirlar Mahkamasining 2014-yil 15-sentabrdagi 263-son qarori bilan tasdiqlangan Ish o‘rinlarini mehnat sharoitlari va asbob-uskunalarning jarohatlash xavfliligi yuzasidan attestatsiyadan o‘tkazish tartibi to‘g‘risidagi nizomda belgilangan tartibda to‘ldirilgan ish joyining mehnat sharoitlari xaritasi ilova qilinadi.
 6. Pasportning 1-jadvalida (Tashkilot xodimlari to‘g‘risida umumiy ma’lumotlar) tashkilotda ishlayotgan xodimlar, shu jumladan nogironligi bo‘lgan shaxslar haqidagi ma’lumotlar ko‘rsatiladi.
 Bunda:
 xodimlarning umumiy soni tashkilotning ma’lumotiga ko‘ra aniqlanadi;
 nogironligi bo‘lgan shaxslar haqida (nogironlik guruhi) aniq ma’lumotlarni kiritish uchun tibbiy-ijtimoiy ekspert komissiyasi ma’lumotlaridan foydalaniladi;
 malakasini oshirgan yoki yangi kasbni egallagan nogironligi bo‘lgan shaxslar malakasini oshirganligini yoxud yangi kasbni egallaganligini tasdiqlovchi hujjatga asosan aniqlanadi.
 7. Pasportning 2-jadvalida (Nogironligi bo‘lgan shaxslarning ehtiyojlari uchun moslashtirilgan sanitariya-maishiy va yordamchi xonalar va jihozlar hamda yaratilgan qulayliklar haqida ma’lumotlar) nogironligi bo‘lgan shaxslarning ehtiyojlari uchun moslashtirilgan (mo‘ljallangan) sanitariya-maishiy va yordamchi xonalar, jihozlar hamda yaratilgan boshqa qulayliklar haqida ma’lumotlar ko‘rsatiladi. 
 Bunda 2-jadvalning 3-ustunida nogironligi bo‘lgan shaxslar uchun moslashtirilishi lozim bo‘lgan xonalarning (jihozlarning, yaratilgan boshqa qulayliklarning) soni sanitariya normalari, qoidalari va gigiyena normativlaridan kelib chiqib ko‘rsatiladi.
 8. Pasportning 3-jadvali (Nogironligi bo‘lgan shaxslarning mehnatidan foydalaniladigan bo‘linma (sex) to‘g‘risida ma’lumotlar) nogironligi bo‘lgan shaxslarning mehnatidan foydalaniladigan har bir bo‘linma (sex) bo‘yicha tuziladi.
 9. Pasportning 4-jadvali (Nogironligi bo‘lgan shaxslarning mehnatidan foydalaniladigan bo‘linmadagi (sexdagi) xodimlar hamda nogironligi bo‘lgan shaxslar uchun ixtisoslashtirilgan joylar soni to‘g‘risida ma’lumotlar) nogironligi bo‘lgan shaxslarning mehnatidan foydalaniladigan har bir bo‘linma (sex) bo‘yicha tuziladi. 
 Bunda nogironligi bo‘lgan shaxslar haqida (nogironlik guruhi) aniq ma’lumotlarni kiritish uchun tibbiy-ijtimoiy ekspert komissiyasi ma’lumotlaridan foydalaniladi. 
 10. Pasportdagi nogironligi bo‘lgan shaxslarning mehnatidan foydalaniladigan bo‘linmadagi (sexdagi) ish joylarining mehnat sharoitlari to‘g‘risida ma’lumotlar Vazirlar Mahkamasining 2014-yil 15-sentabrdagi 263-son qarori bilan tasdiqlangan Ish o‘rinlarini mehnat sharoitlari va asbob-uskunalarning jarohatlash xavfliligi yuzasidan attestatsiyadan o‘tkazish tartibi to‘g‘risidagi nizomga muvofiq mehnat sharoitlari, mehnat jarayonining og‘irligi va tig‘izligi, asbob-uskunalarning jarohatlash xavfliligi yuzasidan ish o‘rinlarini attestatsiyadan o‘tkazish natijasida tuziladi.
 11. Mazkur Nizom O‘zbekiston Respublikasi Sog‘liqni saqlash vazirligi hamda O‘zbekiston Kasaba uyushmalari Federatsiyasi kengashi bilan kelishilgan.